אברהם סילברט

הרב אברהם סילברט (כ"ו בכסלו ה'תרצ"ד, 14 בדצמבר 1933, ניו יורק – כ"ט בחשוון ה'תשמ"א, 8 בנובמבר 1980) היה ראש ישיבת בני עקיבא אהל שלמה בבאר שבע סמוך להקמתה ועד למותו.

==ביוגרפיה==
אברהם סילברט נולד בניו יורק לנחמיה והניה, מהגרים מרוסיה. בשנת 1938 עברה המשפחה לעיר וושינגטון די. סי., שבה פתח האב אטליז. סילברט למד בבית ספר ממלכתי, מכיוון שבאותה תקופה לא היו ישיבות בעיר. בגיל 9 נשלח ללמוד בניו יורק בישיבת תורה ודעת בהנהגתו של הרב יעקב קמינצקי. בישיבה החל הרב להתעניין בבני עקיבא. הוא הפך "ראש סניף" בתנועה בגיל 15. עם סיום לימודיו בישיבה לצעירים עבר לישיבת מיר, שם למד בחברותא עם הרב מאיר כהנא, שנעשה לידידו הקרוב. השניים הוסמכו לרבנות על ידי ראש הישיבה, הרב אברהם קלמנוביץ'.
לאחר נישואיו לשושנה לבית טלנסקי, (אחותו של משה טלנסקי), הקים בוושינגטון סניף חדש של בני עקיבא, בעזרתו של הרב חיים דרוקמן (אז שליח התנועה בארצות הברית).

בשנת תשט"ז (1956), חודשים מספר לאחר נישואיהם, עלו אברהם ורעייתו שושנה לישראל והשתקעו בכפר הרא"ה. כאן החל לעבוד בהקמת מוסדות חינוך ברשת מרכז ישיבות בני עקיבא, ושימש כמנהל התיכון בישיבת בני עקיבא כפר הרא"ה. לאחר מכן נשלח על ידי הרב נריה לשקם את ה-ישיבה התיכונית בבאר שבע. בנוסף הקים את אולפנת בני-עקיבא בערד. היה גם ממייסדי ישיבת ימית וכיהן בה כר"מ.
התנדב לשירות ביחידת הקבורה הפיקודית (יק"פ) של פיקוד הדרום.

אברהם סילברט נפטר מלוקמיה בגיל 47, ונקבר בבית העלמין הישן בבאר שבע.
על שמו קרוי רחוב בסמוך לישיבת בני עקיבא בעיר. כמו כן, והאולפנה שייסד בערד קרויה על שמו "נאות אברהם".

==משפחתו==
הרב סילברט היה נשוי לשושנה לבית טלנסקי, מורה לאנגלית ויקירת באר שבע לשנת ה'תשנ"ה. אביה הרב דוד טלנסקי שימש רב קהילה בניו יורק ולימים עלה לישראל והתגורר בבני ברק. גיסיו היו איש העסקים משה טלנסקי והרב יעקב בוברובסקי, ראש "ישיבת חפץ חיים" בבולטימור ו"ישיבת היי סקול" בקווינס, מחבר ספר "חידושי רבי יעקב מקמניץ".

לרב סילברט ולרעייתו נולדו שש בנות. חתניו הם הרב משה ביגל – רב היישוב מיתר, הרב עמנואל נשר – מרבני הקהילה החרדית באופקים, הרב אורי מנחם אומן – ראש כולל "תפארת אשר" בירוחם וראש ארגון הקירוב "מקצה הארץ", הרב חנוך זונדל כהנא (בנו של הרב נחמן כהנא), ר"מ בישיבה תיכונית קריית ארבע (יתק"א), משה מיזל, מהנדס אווירונאוטיקה בהכשרתו והרב עמיאל נאומבורג – ר"מ בישיבת נצר מטעי באריאל. נכדו הרב נחמיה נשר נבחר באלול ה'תשע"ח לשמש כדיין בבית הדין הרבני האזורי בפתח תקווה.

==קישורים חיצוניים==
* 
* [https://tablet.otzar.org/#/book/193675/p/1/t/025866078/fs/0/start/0/end/0/c הרב אברהם סילברט זצ"ל] חוברת זיכרון במלאת שנה לפטירתו, במאגר "אוצר החכמה" (הצפייה מעמ' 42 למנויים בלבד)
* [https://ubaarad.tik-tak.net/האולפנא-שלנו/מיסדי-האולפנא/ מייסדי האולפנה] באתר אולפנת ערד.
* [https://sheva7.co.il/news/150266/ זוכרים את הרב סילברט זצ"ל], עיתון שבע.
* מאיר אביטן, [https://www.meir-avitan.co.il/%D7%9E%D7%90%D7%9E%D7%A8%D7%99-%D7%97%D7%99%D7%A0%D7%95%D7%9A-1/%D7%90%D7%A8%D7%91%D7%A2%D7%AA-%D7%9E%D7%95%D7%A8%D7%99-%D7%94%D7%94%D7%95%D7%A8%D7%90%D7%94-%D7%A9%D7%9C%D7%99 ארבעת מורי ההוראה שלי]
* [https://www.b7net.co.il/mobile/%D7%A7%D7%94%D7%99%D7%9C%D7%94/40-%D7%A9%D7%A0%D7%94-%D7%9C%D7%A4%D7%98%D7%99%D7%A8%D7%AA%D7%95-%D7%A9%D7%9C-%D7%94%D7%A8%D7%91-%D7%90%D7%91%D7%A8%D7%94%D7%9D-%D7%A1%D7%99%D7%9C%D7%91%D7%A8%D7%98-%D7%96%D7%A6-%D7%9C-463516 40 לפטירת הרב סילברט] אתר "באר שבע נט"

<gallery>
תמונה:Rehov silvert.JPG|שלט רחוב אברהם סילברט
תמונה:Memorial sign Harav Silbert.JPG|שלט הנצחה לרב סילברט המוצב בפתח בית המדרש של ישיבת בני עקיבא אהל שלמה אותה ניהל
</gallery>

== הערות שוליים ==

קטגוריה:עולים בשנות ה-1950
קטגוריה:ראשי ישיבות תיכוניות
קטגוריה:ראשי אולפנות
קטגוריה:רבני ישיבת כפר הרא"ה
קטגוריה:רבני ישיבת ימית
קטגוריה:רבני הציונות הדתית בישראל
קטגוריה:באר שבע: רבנים
קטגוריה:בוגרי ישיבת תורה ודעת
קטגוריה:בוגרי ישיבת מיר (ברוקלין)
קטגוריה:אישים הקבורים בבאר שבע
קטגוריה:ישראלים ילידי ארצות הברית
קטגוריה:ישראלים שנולדו ב-1933
קטגוריה:ישראלים שנפטרו ב-1980